**Predkladacia správa**

Návrh zákona, ktorým sa mení a dopĺňa zákon č. 647/2007 Z. z. o cestovných dokladoch a o zmene a doplnení niektorých zákonov v znení neskorších predpisov a ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (ďalej len „návrh zákona“) bol spracovaný na základe Plánu legislatívnych úloh vlády Slovenskej republiky na rok 2024, ako aj na základe uznesenia vlády Slovenskej republiky č. 491 z 2. októbra 2019 k návrhu na určenie gestorských ústredných orgánov štátnej správy a niektorých orgánov verejnej moci zodpovedných za prebratie a aplikáciu smerníc.

Hlavným cieľom návrhu zákona je transpozícia smernice Rady (EÚ) 2019/997 z 18. júna 2019, ktorou sa zavádza náhradný cestovný doklad EÚ a zrušuje rozhodnutie 96/409/SZBP (Ú. v. EÚ L 163, 20.6.2019). Z tohto dôvodu sa v zákone o cestovných dokladoch podrobnejšie upravuje vydávanie náhradných cestovných dokladov Európskej únie zastupiteľskými úradmi Slovenskej republiky v zahraničí pre nezastúpených štátnych občanov iného členského štátu Európskej únie, ktorý v krajine, v ktorej sa nachádzajú, nemajú zastupiteľský úrad štátu ich štátnej príslušnosti, ktorý im vie poskytnúť konzulárnu ochranu.

V súvislosti s transpozíciou smernice (EÚ) 2019/997 sa zároveň novelizuje zákon o správnych poplatkoch, do ktorého sa dopĺňa nová položka konzulárnych správnych poplatkov, a to poplatok za vydanie náhradného cestovného dokladu Európskej únie. Okrem toho prichádza k úprave výšky konzulárnych poplatkov, ktorá spočíva predovšetkým v ich „zaokrúhlení“ tak, aby sa zjednodušila manipulácia s hotovosťou pri ich vyberaní na zastupiteľských úradoch Slovenskej republiky v zahraničí.

Po obsahovej stránke je návrh zákona v tejto časti pripravený Ministerstvom zahraničných vecí a európskych záležitostí Slovenskej republiky, ktoré taktiež vydá vykonávací právny predpis s podrobnosťami a vzorom náhradného cestovného dokladu Európskej únie.

Okrem transpozície smernice (EÚ) 2019/997 obsahuje návrh zákona aj niektoré úpravy, ktoré vychádzajú z poznatkov aplikačnej praxe. Ide najmä o podanie žiadosti o vydanie cestovného dokladu pre osoby do 18 rokov a pre bezvládne osoby, pre ktoré sa podmienky žiadosti zjednocujú s podaním žiadosti o občiansky preukaz. Precizuje sa aj úprava výkonu niektorých súdnych rozhodnutí v trestnom konaní tak, aby sa osobám, ktorým súd uložil zákaz vycestovať do zahraničia, osobám, na ktorých bol súdom vydaný príkaz na zatknutie, európsky zatýkací rozkaz alebo medzinárodný zatýkací rozkaz a osobám, ktorým bolo súdom nariadené obmedzenie osobnej slobody a ich predvedenie, bezodkladne znemožnilo používať cestovný doklad na cestovanie.

Návrh zákona nebol predmetom vnútrokomunitárneho pripomienkového konania.

Návrh zákona bol predmetom medzirezortného pripomienkového konania a na rokovanie Legislatívnej rady vlády Slovenskej republiky sa predkladá bez rozporov.